Ses beskuldigdes van 13-jaaroue moord in die hof | Maroela Media
Forensiese deskundiges by vermoedelik Betty Ketani se graf Foto: Alex Eliseev, EWN
Die ses mans wat van die 13 jaaroue moord op Betty Ketani aangekla word, het Maandag in die landdroshof in Johannesburg verskyn.
Die moord is aan die lig gebring toe 'n bekentenisbrief en ander getuienis onder 'n mat in 'n huis in Kenilworth aan die suide van Johannesburg opgespoor is, berig EWN. Die verhoor is tot Julie 2013 uitgestel en is geskeduleer om sowat vier weke lank te duur.
Vier van die beskuldigdes sal in aanhouding bly, terwyl twee op borgtog vrygelaat is. Die Staat het sy plan om sowat 60 getuies te roep bekend gemaak en het 'n opsomming van die beweerde misdade gelewer.
Beendere is in 'n vlak graf opgespoor en is oorsee weggestuur sodat DNA-toetse daarop uitgevoer kan word. Die bekentenisbrief, wat deur een van die verdagtes onderteken is, verskaf besonderhede oor Ketani se ontvoering en moord.
'n Man, wat die huis in Kenilworth gehuur het, is ook een van die verdagtes. Die brief het ook aangedui dat ten minste twee ander slagoffers deur die groep ontvoer is.